钦定古今图书集成/明伦汇编/官常典/第529卷 > 綦公直
## 钦定古今图书集成/明伦汇编/官常典/第529卷 > 綦公直

按《元史》本传：“公直，益都乐安人。世业农。至元五年，为
益都劝农官。九年，为沂莒胶密宁海五州都城池所
千户。十年，赐金符，命造征日本战船于高丽。时宋未
下，世祖知其勇，遣使召见，俾与乎不烈拔都等领兵
同行荆南等处招讨司事。抵峡州青草滩，霖雨，不进，
还屯玉泉山，率兵三千攻安进下寨，破之，杀宋军百
馀人，获牛马七百。”还至襄阳，枢密院命督造战舰运
舟。襄阳既下，奉旨领邓州、光化、唐州汉军及郢、复熟
券军九千二百人，从诸军南伐。二十年冬，至隆兴，宋
军突出城门逆战，公直败之，追抵城下，遂逾壕拔木，
焚其楼橹，斩首万馀级，生擒七百人，隆兴降。由是，南
安、吉、赣皆望风款附，平堡栅六百馀所。公直又令第
三子忙古台攻梅关，破淮德山寨，入广东，至南海，皆
下之。诏授公直武毅将军、管军上千户。召入，加昭勇
大将军、管军万户，佩金虎符，领侍卫亲军。时伯延、伯
答罕、秃忽鲁叛于西夏，命公直率军讨平之。十八年
五月，升辅国上将军、都元帅、宣慰使，镇别十八里。初，
帝诏以长子泰袭万户。公直自陈父年老，乞以泰为
乐安县尹，就养其父。制可，仍终身勿徙他职。至是，乃
以忙古台袭万户，佩金虎符，从之镇。公直陛辞曰：“臣
父丧五年，愿葬以行。”帝许之。至家，葬事毕，遂计乐安
税课及贫民逋负，悉以赐金代输之，乃行。二十三年，
诸王海都叛，侵别十八里，公直从丞相伯颜进战于
洪水山，败之。追击浸远，援兵不至，第五子瑗力战而
死，公直与妻及忙古台俱陷焉。二十四年，忙古台奔
还，授“定远大将军”、中侍卫亲军副都指挥使，改湖州
炮手军匠万户。讨衢州山贼有功，加昭勇大将军。泰
后终于知宁海州。